Jonavos grūdai

AB Jonavos grūdai - įmonė Jonavoje. AB „Jonavos grūdai“ įstatinis kapitalas - per 16 mln. Lt (70 % akcijų valdo valstybė, 30 % įstatinio kapitalo priklauso fiziniams ir juridiniams asmenims). 
Bendrovė teikia grūdų apdorojimo ir saugojimo paslaugas (užsiima licencijuotų sandėlių veikla), vykdo didmeninę prekybą grūdais. Valstybės įmonės Lietuvos žemės ūkio ir maisto produktų rinkos reguliavimo agentūros pavedimu vykdo intervencinių grūdų paruošimą ir saugojimą. Teikia paslaugas grūdų augintojams iš įvairių Lietuvos rajonų. Yra du grūdų perdirbimo ir saugojimo kompleksai. Bendrovės padaliniai yra Lietuvos centrinėje dalyje. Grūdų elevatorius - Jonavoje, grūdų supirkimo/priėmimo punktas - Ukmergėje. 
Adresas: Darbininkų g. 21, LT-55101 Jonava
Stoties g. 1, LT-20120, Ukmergė

Istorija

1974 m. įmonė pradėjo savo veiklą.
1995 m. reorganizuota į specialios paskirties akcinę bendrovę (SP UAB) „Jonavos grūdai“.
2003 m. perregistruota į akcinę bendrovę „Jonavos grūdai“.
2004 m. suteiktas EN ISO 9001 – 2000 (LST EN 9001 – 2001) sertifikatas „Elevatorių veikla, paslaugos sandėliuojant ir  apdorojant grūdus, grūdų ir jų produktų pardavimai“ srityse (sertifikatas galioja iki 2010 m.).
2014 m. įdiegta (galiojanti iki 2017 m.) aplinkos vadybos sistema ISO 14001:2005, kuri  yra neatskiriama ES aplinkosaugos vadybos ir audito sistemos dalis.
2014 m. liepos mėn. 31 d. įmonėje įdiegta darbuotojų saugos ir sveikatos vadybos sistema OHSAS 18001:2007. Sertifikatas galioja iki 2017 m.
2007 m. viešumoje paskelbti siūlymai įmonę privatizuoti. Lietuvos grūdų augintojų asociacijos ir Žemės ūkio kooperatyvų asociacijos atstovai siūlė LR žemės ūkio ministerijai privatizuoti 70 % valstybei priklausančių AB „Jonavos grūdai" akcijų. Pasak Antano Kliunkos, Kupiškio rajono techninių paslaugų bendrovės "Kotenas" direktoriaus ir šios idėjos iniciatoriaus, grūdų augintojų „privatizuota paskutinė valstybės kapitalo dominuojama šios srities įmonė leistų apsisaugoti nuo per didelės grūdų perdirbėjų, akcinio kapitalo įtakos šalies rinkai“ (tuo metu grūdų augintojai siekia JG akcijų paketą įsigyti, sumokant už jį per 15 m.).

Jonavos grūdų elevatorius

Talpa - 113 000 tonų. Yra 3 džiovyklos, valymo įrengimai. Automatizuotai per parą galima pakrauti ar iškrauti per 40 vagonų grūdų. 2010 - 2011 metais AB „Jonavos grūdai“ investavo į elevatoriaus modernizavimą virš 5 mln. Lt. Modernizavimo metu buvo atnaujinta ir elevatoriaus infrastruktūra, buvo įrengtas naujas rapso priėmimo kompleksas, pastatytas naujas modernus rapso/grūdų priėmimo punktas, grūdų/rapso valymo mašina, ventiliuojamos drėgnų grūdų talpyklos, moderni džiovykla, rapso transportavimo transporteriai, rapso pakrovimo į vagonus ir autotransportą linija su porcijinėmis svarstyklėmis. Nauja linija suteikia galimybę vienu metu priimti, sandėliuoti bei atkrauti grūdus bei rapsus. Po rekonstrukcijos džiovyklų našumas padvigubėjo (iki 150 t per valandą). Vienu metu galima džiovinti trijų rūšių grūdines kultūras. Apskaitos sistema kompiuterizuota.

Ukmergės grūdų priėmimo/supirkimo punktas

Ukmergės grūdų priėmimo/supirkimo punkte priimamos saugoti visos grūdinės kultūros bei rapsai. Bendra sandėlių talpa - 12 000 t. Po Ukmergės grūdų sandėlių rekonstrukcijos pagerėjo įmonės padalinio estetinis vaizdas, padidėjo technologinis našumas. Visiškai automatizuotas grūdų priėmimas, džiovinimo, valymo ir sandėliavimo procesas.

Stebėtojų taryba

Nuo 2013 m. Valdybos akcininku sprendimu stebėtojų taryba buvo panaikinta.

Valdyba

2018 m. valdybą sudaro 6  nariai.